ವಿಶ್ವದಲ್ಲೇ ಫಸ್ಟ್: ಟಿ20 ಕ್ರಿಕೆಟ್‍ನಲ್ಲಿ 300 ರನ್ ಬಾರಿಸಿ ಇತಿಹಾಸ ಸೃಷ್ಟಿಸಿದ ಮೋಹಿತ್

ನವದೆಹಲಿ: ವಿಶ್ವದಲ್ಲೇ ಮೊದಲ ಬಾರಿಗೆ ಟಿ-20 ಕ್ರಿಕೆಟ್‍ನಲ್ಲಿ ತ್ರಿಶತಕ ಬಾರಿಸುವ ಮೂಲಕ ದೆಹಲಿಯ ಯುವ ಕ್ರಿಕಟರ್ ಅಸಾಮಾನ್ಯ ಸಾಧನೆ ಮಾಡಿದ್ದಾರೆ.

ಮಂಗಳವಾರದಂದು ದೆಹಲಿಯ ಲಲಿತ್ ಪಾರ್ಕ್‍ನಲ್ಲಿ ನಡೆದ ಫ್ರೆಂಡ್ಸ್ ಪ್ರೀಮಿಯರ್ ಲೀಗ್ ಟ-20 ಮ್ಯಾಚ್‍ನಲ್ಲಿ ಮಾವಿ ಇಲೆವೆನ್ ತಂಡದ ಬ್ಯಾಟ್ಸ್ ಮನ್ ಮೋಹಿತ್ ಅಹ್ಲಾವತ್ 72 ಎಸೆತಗಳಲ್ಲಿ ಬರೋಬ್ಬರಿ 300 ರನ್ ಗಳಿಸಿ ಇತಿಹಾಸ ಬರೆದಿದ್ದಾರೆ. ಮೋಹಿತ್ 39 ಸಿಕ್ಸರ್ ಹಾಗೂ 14 ಬೌಂಡರಿ ಚಚ್ಚಿದ್ದಾರೆ.

ಕೊನೆಯ ಓವರ್‍ನ ಕೊನೆಯ ಐದು ಎಸೆತದಲ್ಲಿ ಸತತ ಐದು ಸಿಕ್ಸರ್ ಹಾಗೂ ಕೊನೆಯ ಎರಡು ಓವರ್‍ನಲ್ಲಿ ಒಟ್ಟು 50 ರನ್ ಗಳಿಸಿದ ಮೋಹಿತ್ ತ್ರಿಬಲ್ ಸೆಂಚುರಿ ಪೂರ್ತಿ ಮಾಡಿದ್ರು. ಈ ಪಂದ್ಯದಲ್ಲಿ ಮಾವಿ ತಂಡ 20 ಓವರ್‍ಗಳಲ್ಲಿ 416 ರನ್ ಗಳಿಸ್ತು. ಮೋಹಿತ್ ತಂಡ 216 ರನ್‍ಗಳ ಅಂತರದಿಂದ ಗೆಲುವು ಸಾಧಿಸಿತು.

ಫ್ರೆಂಡ್ಸ್ ಎಲೆವೆನ್ ತಂಡದ ವಿರುದ್ಧ ಆಡಿದ 21 ವರ್ಷದ ಮೋಹಿತ್, 2015ರಲ್ಲಿ ರಣಜಿ ಟ್ರೋಫಿಗಾಗಿ ಆಟವಾಡಿದ್ದರು. ದೆಹಲಿಗಾಗಿ ಮೂರು ಫಸ್ಟ್ ಕ್ಲಾಸ್ ಪಂದ್ಯಗಳನ್ನ ಆಡಿದ್ದು, ಅವುಗಲ್ಲಿ ಕೇವಲ 5 ರನ್ ಗಳಿಸಿದ್ದರು ಎಂದು ವರದಿಯಾಗಿದೆ.

ಈ ಹಿಂದೆ ಇಂಗ್ಲೆಂಡ್‍ನ ಲಂಕಶೈರ್‍ನಲ್ಲಿ ನಡೆದ ಸ್ಥಳೀಯ ಟಿ20 ಲೀಗ್‍ನಲ್ಲಿ ಧನುಕಾ ಪತಿರಾನಾ ಎಂಬವರು 72 ಬಾಲ್‍ಗಳಿಗೆ 277 ರನ್ ಗಳಿಸಿದ್ದರು. ಶ್ರೀಲಂಕಾ ಮೂಲದ ಧನುಕಾ ಈ ಮ್ಯಾಚ್‍ನಲ್ಲಿ 29 ಸಿಕ್ಸರ್ ಹಾಗೂ 18 ಬೌಂಡರಿ ಬಾರಿಸಿದ್ದರು.